Clujenii dau dovadă încă o dată că sunt uniți și s-au prezentat în număr foarte mare în fața Hotelului Melody, pentru a dona bani sau pentru a cumpăra un brăduț parfumat, ajutându-l pe Robi.

Sunt oameni de toate vârstele care au format coadă pe trotuarul din fața hotelului și a palatului Banffy (Muzeul de Artă). Oamenii cumpără brăduți parfumați sau donează bani într-o urnă specială.

”E prea mică urna”, atrage cineva atenția. Mulți clujeni nu au mai stat la coadă, ci au trecut direct la umplut urna cu bancnote de 50 - 100 de lei. ”Ne-am adunat mai mulți de la locul de muncă și am strâns bani. Am pus 400 de lei în urnă”, ne-a spus un tânăr.

O doamnă de 50 de ani a donat 50 de lei. ”Îl știu pe Robi de foarte mulți ani. Îl admir și am venit să îl ajut. Se vede că nu sunt singura”, a spus aceasta.

Între timp, Robi era foarte prins cu ”clienții” care cumpărau diverse obiecte de la ghereta lui. Mai mulți prieteni îl secondau și ajutau pentru a face față comenzilor.

Banii adunați vor fi puși lângă cei 20.000 de euro donați deja de clujeni și nu numai, pentru ca Robi să își cumpere o locuință.

Campania din fața Hotelului Melody este acum în derulare.

Ioan Pugna, taximetristul care a pornit toată campania, era prezent și acum în fața hotelului și aștepta o coloană de taximetriști care să facă donații.

-----------------

UPDATE

Banii din donații au fost adunați în două urne mari. Abia după numărare se va stabili cât s-a strâns și dacă banii sunt de ajuns pentru cumpărarea unei locuințe. Robi are deja în cont peste 20.000 de euro și mai are nevoie de încă 10.000 de euro.